‘Moenie dit waag,’ waarsku Mboweni VF Plus oor taksopstandDie minister van finansies, Tito Mboweni. (Foto: ANA) Die minister van finansies, Tito Mboweni, het Woensdag die VF Plus gewaarsku om nie weer vir ŉ belastingopstand te vra nie en sê wie ook al dít waag, oortree die wet. Die VF Plus-LP en woordvoerder oor finansies, Wouter Wessels, het vandeesweek gesê die ANC-regering moet kennis neem van belastingbetalers se weersin om aan te hou betaal vir dienste wat nie bestaan nie en om toe te kyk hoe hul swaarverdiende belastinggeld verdeel word onder korrupte en onbevoegde owerhede. “Waarom moet mense vir vullisverwydering betaal wanneer dit nie verwyder word nie? Waarom vir dienste betaal wat nie bestaan nie en terwyl daar klokslag ŉ verhoging van belasting en dienstegelde is?” het Wessels gevra. “Die regering sal daarvan moet kennis neem dat die publiek nie onbepaald sal voortgaan om vir die ANC se korrupsie en wanbestuur te betaal nie.” Wessels het gesê die regering raak al hoe verder verwyderd van die ekonomiese werklikheid in Suid-Afrika en terwyl daar ŉ groot verpligting op belastingbetalers rus om vir regeringsprojekte te betaal, bevraagteken belastingbetalers die sinvolholheid daarvan al hoe meer. Die opmerkings het nie die minister beïndruk nie. “Dit is verkeerd van die agbare Wessels om met ŉ belastingopstand in die huis te dreig. Dit is ŉ baie ernstige dreigement en een wat ek seker is jy nie buite die parlement kan herhaal nie omdat dit jou in diep moeilikheid sal laat beland,” het Mboweni tydens die bespreking oor ŉ nuwe belastingwetsontwerp gesê. Mboweni het tydens die afsluiting van die bespreking ook na die DA-LP Geordin Hill-Lewis gekap en gesê sy raad en waarskuwings in skrywes aan die minister en opmerkings tydens die debat was aanvallend en lyk na rassemeerderwaardigheid. “Ek dink dit is verkeerd om die huis te gebruik om jou voor te hou as iemand met ŉ meerderwaardigheidskompleks wat die pogings van diegene van ons wat dag en nag werk om van die land ŉ sukses te maak, te ondermyn. Enigiemand wat een of ander vorm van rassemeerderwaardigheid wys, grief my,” het Mboweni uitgevaar. “Ek haat dit, ek hou nie daarvan nie en ek weerhou myself daarvan.” Die begroting stel R500 miljard beskikbaar om te betaal vir gesondheidsorg, welsynsdienste en ander buitengewone pogings wat deur die Covid-19-krisis genoodsaak word. Die pandemie gaan vanjaar lei tot ŉ verwagte R300 miljard-daling in inkomste vir die staat, gaan die begrotingstekort verder vergroot en staatskuld die hoogte laat inskiet. “Ons moet verseker dat elke sent aangewend word vir dít waarvoor begroot is. Ons moet verseker dat diewe en wolwe by die deur weggehou word. Ons moet verseker dat mense waarlik baat by die bietjie wat ons het,” het Mboweni gesê.